1806-1807 йылдарҙағы һуғыштар һәм 1812 йылғы Ватан һуғышы ҡаһарманы Утарбай Солтангәрәй улы Торомтаевҡа[3] 1811 йылда 9-сы кантондың башҡорт казактары араһынан хеҙмәткә тәғәйендәрен яуға әҙерләп, уларҙы командаға туплап, Орск ҡәлғәһенә, унан Ырымбурға алып барыу бурысы йөкмәтелгән. Был бурысты атҡарғанда ул отряды менән ялға туҡтаған урындарҙа ҡоҙоҡ ҡаҙҙырған, ағас йорттар йә землянкалар һалдырып, туҡталҡалар (утарҙар) эшләтеп китер булған. Утарбай урядник ҡаҙытҡан ҡоҙоҡтарҙың бер нисәүһе Хәйбулла районында әле булһа ла һыу эсергә яраҡлы булып, урындағы халыҡҡа һәм юлсыларға шифаһын бирә.